 NA WYCLIFFE NYABERI KINARA wa ODM Raila Odinga amekashifu vikali Baraza la Mitihani Nchini (KNEC) kwa dosari zilizotokea kwenye matokeo ya mtihani wa darasa la nane (KCPE) 2023, yaliyotangazwa Ijumaa, Novemba 24, 2023 na Waziri wa Elimu Ezekiel Machogu. Mtihani huo uliofunga mtaala wa 8-4-4 ili kupisha ule wa CBC, uligubikwa na malalamishi kutoka kwa baadhi ya shule zilizosema watahiniwa wao hawakuwekewa alama zinazostahili. Akiongea mnamo Jumatatu, Novemba 27, 2023 alipozuru Kaunti ya Nyamira, kiongozi huyo wa upinzani alisema ilishangaza kuona watahiniwa wakiwekewa alama sawa katika somo moja, na kusema hizo ni baadhi ya skendo zinazoiathiri serikali ya Rais William Ruto. “Wameshindwa kabisa kufanya jambo lolote. Wamekabwa kooni na skendo na kila kitu wanachoshika kinaoza. Hawajui cha kufanya ila kuongeza ushuru (VAT) kila mara. Mmejionea katika mtihani wa KCPE ambapo wanafunzi wanapewa alama sawa katika somo moja. Huo ni mtihani wa aina gani sasa?” Odinga aliuliza. KNEC imekiri dosari hizo na kusema kuwa ilikuwa imepokea maombi kutoka kwa baadhi ya shule zilizoathirika na zingine zikikata rufaa kutaka matokeo hayo yafanyiwe tathmini upya. Afisa Mkuu Mtendaji wa KNEC Dkt David Njengere, alisema walipokea rufaa kuhusu makosa fulani ya matokeo kupitia nambari 40054, iliyotumiwa kupata matokeo kutoka kwa Wizara. “Kulikuwa na visa ambapo alama za Sayansi na masomo ya kijamii na elimu ya kidini zilikatwa kimakosa,” ilisema sehemu ya taarifa hiyo iliyotiwa saini na Dkt Njengere, akiongeza kuwa malalamishi hayo yalikuwa yameshughulikiwa. Huku joto kuhusu matokeo ya KCPE likizidi kupanda, Kitengela International School imeishtaki KNEC kwa kile inasema watahiniwa wake walipokea matokeo ambayo hawakustahili. Shule hiyo ilifika kortini kutafuta idhini ya kuzuia zoezi la kuwachagua wanafunzi wa kidato cha kwanza hadi kesi yake isikilizwe na kuamuliwa. Jumapili, Novemba 26, 2023 wazazi wenye ghadhabu wa Shule ya Msingi ya Set Green Hill Academy, Kisii walilalamikia matokeo yaliyotolewa na KNEC wakisema vilevile hayakuakisi uwezo kamili wa wanao. Wazazi hao walisema wanataka sava za KNEC kufunguliwa ili wafahamu kulikotokea tatizo. “Tuko katika hali ya kutatanisha. Ukiangalia kwa makini macho yetu, yamekuwa mekundu. Hii ni kwa sababu tumekuwa tukilia. Alama 353 hapana. Shule hii ni ghali kama ilivyo. Hebu fikiria gharama zote ambazo tumetumia kwa kulipa ada nyingi kwa ajili ya elimu ya watoto wetu na kisha binti yangu anapata 337. Alichagua shule kubwa kama Alliance. Nitampeleka wapi na zile 337?” Bw Zachary Nyarani alimaka, mmoja wa wazazi. Aliongeza, “Ikiwa kweli huu ndio utendakazi wa watoto wetu, tunadai baraza la mitihani lifungue sava zake, ikiwa tutathibitisha kuwa hizi ndizo alama walizopata, basi tutaridhika na kupumzisha kesi yetu.” Mzazi huyo alisema baadhi ya watahiniwa walikuwa wamevunjika moyo kwa kuwa hakuna nafasi ya kurudia kwani huu ulikuwa mtihani wa mwisho wa KCPE.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  